作者：张辑
词牌/韵律：杏梁燕・解连环

paragraphs: 小楼春浅。
记钓帘看雪，袖沾芳片。
似不似、柳絮因风，更细与品题，屡呵冰砚。
宛转吟情，纵真草、凤笺都遍。
到灯前笑谑，酒祓峭寒，移尽更箭。
而今柳阴满院。
知花空雪似，人隔春远。
叹万事、流水斜阳，谩赢得前诗，醉污团扇。
脉脉重来，算惟有、画阑曾见。
把千种旧愁，付与杏梁语燕。